KOMISIJOS REGLAMENTAS (EB) Nr. 180/2005
2005 m. vasario 2 d.
iš dalies keičiantis Reglamentą (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnio 1 dalį,
kadangi:
(1)
Komisijos reglamento (EB) Nr. 1535/2003 (2) 7 straipsnio 1 dalies antroje pastraipoje pradinėje versijoje buvo numatyta, kad sutartyse, sudarytose tarp gamintojų organizacijų ir perdirbėjų, mokėjimo už pomidorus, persikus ir kriaušes mokėjimo galutinis terminas negali viršyti dviejų mėnesių, praėjusių nuo mėnesio, pristačius kiekvieną siuntą, pabaigos.
(2)
Komisijos reglamentu (EB) Nr. 444/2004 (3) ši nuostata buvo pradėta taikyti visiems perdirbtiems vaisių ir daržovių produktams.
(3)
Patirtis rodo, kad tik sutartyse dėl pomidorų, persikų, kriaušių arba džiovintų figų reikėtų apriboti šį reikalavimą.
(4)
Šiame reglamente numatytos priemonės atitinka Perdirbtų vaisių ir daržovių valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1535/2003 7 straipsnio 1 dalies antra pastraipa pakeičiama taip:
„Sutartyje taip pat nurodomas pristatymo etapas, kuriam taikoma f punkte nurodyta kaina ir mokėjimo sąlygos. Mokėjimo už pomidorus, persikus, kriaušes ir džiovintas figas galutinis terminas negali viršyti dviejų mėnesių, praėjusių nuo mėnesio, pristačius kiekvieną siuntą, pabaigos.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 2 d.